ปัจจัยความเสี่ยง

1. บริษัทมีผู้ถือหุ้นรายใหญ่ >50%

ณ วันที่ 31 ธันวาคม 2554 คุณศุภสิทธิ์ สุขะนินทร์ ถือหุ้นรวมทั้งสิ้น 30,784,349 หุ้น
หรือคิดเป็นร้อยละ 25.44 รวมกับกลุ่มผู้ที่เกี่ยวข้องทำให้มีการถือหุ้นรวมทั้งสิ้น 94,527,926 หุ้น
คิดเป็นร้อยละ 78.12 เกินกว่าร้อยละ 50 ของจำนวนหุ้นที่จำหน่ายได้แล้วทั้งสิ้น
จึงอาจสามารถควบคุมมติที่ประชุมผู้ถือหุ้นได้ไม่ว่าจะเป็นการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นในเรื่องที่กฎหมายหรือข้อบังคับบริษัทกำหนดให้ต้องได้รับเสียง 3ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบ
และถ่วงดุลเรื่องที่ผู้ถือหุ้นใหญ่เสนอได้

2. การเวนคืนที่ดินที่ใช้ประกอบการ

ตามที่กรมทางหลวงได้กำหนดแนวเวนคืนที่ดินบริเวณคลังสินค้า 1(บางส่วน)
อันเป็นสถานประกอบการกิจการของบริษัท ณ ซอยสุขสวัสดิ์ 49 อำเภอพระประแดง
จังหวัดสมุทรปราการ เพื่อก่อสร้างทางหลวงพิเศษหมายเลข 37 สายบางพลี – สุขสวัสดิ์
ซึ่งเปิดใช้งานแล้วตั้งแต่ปลายปี 2550
โดยส่งมอบให้การทางพิเศษแห่งประเทศไทยเป็นผู้ดูแลพื้นที่ในโครงการดังกล่าวนั้น
ตลอดเวลาที่ผ่านมาบริษัทได้พยายามติดตามเพื่อขอใช้พื้นที่ที่ถูกเวนคืนกับทั้งสองหน่วยงานมาอย่างต่อเนื่อง
เมื่อเดือนธันวาคม 2553
การทางพิเศษแห่งประเทศไทยได้มีหนังสือแจ้งว่าพื้นที่ดังกล่าวกรมทางหลวงเป็นผู้จัดกรรมสิทธิ์ที่ดินไว้ก่อนแล้วตามกฎหมายและตามหลักฐานทางทะเบียนของกรมที่ดิน
จึงได้ส่งคำร้องของบริษัทให้กรมทางหลวงในฐานะเจ้าของกรรมสิทธิ์ในที่ดินเป็นผู้พิจารณาคำร้องขอตามอำนาจหน้าที่
ซึ่งบัดนี้กรมทางหลวงได้พิจารณาคำร้องของบริษัทแล้วเห็นว่าพื้นที่ใต้สะพานกาญจนาภิเษกติดกับคลังสินค้า
1
ของบริษัทซึ่งเป็นที่ดินที่ถูกเวนคืนไปบางส่วนนั้นเป็นพื้นที่ที่ใช้ในการก่อสร้างทางหลวงพิเศษหมายเลข
37 และเพื่อประโยชน์ต่องานเท่านั้น จึงไม่สามารถนำไปใช้ประโยชน์ในกิจการของบริษัทได้

ทั้งนี้
สำหรับการเรียกร้องค่าเสียหายและค่าเสียโอกาสทางธุรกิจเนื่องจากการถูกเวนคืนที่ดินดังกล่าวนั้น
บริษัทได้รับเงินเป็นที่เรียบร้อยแล้วจำนวน 9,430,433.48 บาท
(เก้าล้านสี่แสนสามหมื่นสี่ร้อยสามสิบสามบาทสี่สิบแปดสตางค์) ตั้งแต่เดือนกรกฎาคม 2553

3. สภาวะการแข่งขันสูง

ปัจจุบันธุรกิจการให้บริการอยู่ในสภาวะที่มีการแข่งขันสูง
บริษัทจึงจำเป็นต้องพิจารณาและกำหนดกลยุทธ์ทางการค้าให้ทันกับโลกของเทคโนโลยีที่วิ่งไปอย่างไม่หยุดนิ่งเพื่อให้เกิดมีนวัตกรรมใหม่ๆ
ที่สามารถนำมาพัฒนาเป็นเครื่องมือในการให้บริการ ตอบสนองความต้องการ
และสร้างความพึงพอใจให้ลูกค้าได้มากที่สุด
จึงจะเป็นข้อได้เปรียบในการแข่งขันในทางการค้าในยุคปัจจุบัน

ดังนั้นผู้บริหารและบุคลากรของบริษัทจึงต้องเป็นผู้ที่มีวิสัยทัศน์
มีจริยธรรมพิจารณาและกำหนดกลยุทธ์ทางการค้า
เพื่อสร้างความน่าเชื่อถือและความไว้วางใจจากลูกค้าอย่างต่อเนื่องและยั่งยืนตลอดไปในสภาวะที่มีการแข่งขังที่สูงแทนการแข่งขันด้วยราคา
พร้อมด้วยทีมงานที่มากด้วยประสบการณ์อันยาวนานในธุรกิจการให้บริการ ด้วยความรวดเร็ว
ทันเวลา ถูกต้อง สุภาพ มีน้ำใจ และมุ่งมั่นพัฒนาอย่างต่อเนื่อง
นอกจากนี้บริษัทยังได้เปรียบในทำเลสถานที่ตั้งซึ่งมีความสะดวกและปลอดภัย
มีคลังสินค้าที่ได้มาตรฐาน มั่นคง แข็งแรง เป็นของตนเองโดยไม่ต้องเช่าจากผู้อื่น

อนึ่ง ถึงแม้นว่าบริษัทจะได้เลิกประกอบกิจการคลังสินค้าแล้ว ตั้งแต่เดือนตุลาคม 2552
และได้ก่อตั้งบริษัทย่อย ชื่อ บริษัท เอส เอส ที คลังสินค้า จำกัด เพื่อประกอบธุรกิจคลังสินค้าแทน
โดยบริษัทรับเป็นผู้รับบริหารจัดการสต็อกสินค้าให้โดยมีค่าตอบแทน (ดูรายละเอียดในหัวข้อ
บริษัทดำเนินธุรกิจที่มีความเกี่ยวข้องกับบริษัทย่อย หน้า 8 )
ดังนั้นจึงทำให้รายได้ของบริษัทและบริษัทย่อยมีลักษณะพึ่งพากัน
ความเสี่ยงในข้อต่อไปนี้จึงยังคงมีอยู่คือ

-   ความไม่แน่นอนของการผลิตสินค้าเกษตรกรรม

สินค้าเกษตรกรรมและสินค้าที่เกี่ยวเนื่องกับเกษตรกรรม
ซึ่งเป็นสินค้าหลักของการให้บริการคลังสินค้า
เป็นสินค้าที่ขึ้นกับสภาพภูมิอากาศส่งผลให้ผลผลิตทางเกษตรกรรมมีความไม่แน่นอนสูง
แต่อย่างไรก็ตาม เมื่อพิจารณาจากสินค้าที่เกี่ยวเนื่องกับเกษตรกรรมของคลังสินค้า คือ
ปุ๋ยเคมียังมีแนวโน้มความต้องการมากขึ้นทุกปี....สามารถจะแสดงให้เห็นว่าการขยายตัวของการผลิตสินค้าเกษตรกรรมของประเทศยังคงมีแนวโน้มสูงขึ้นทุกปี

-   แนวโน้มการย้ายแหล่งสถานที่เก็บปุ๋ยเคมี

เนื่องด้วยขณะนี้ผู้นำเข้าปุ๋ยเคมีรายใหญ่บางราย
ได้โยกย้ายแหล่งสถานที่เก็บปุ๋ยเคมีเพื่อรอจำหน่ายไปอยู่จังหวัดพระนครศรีอยุธยาบางส่วน
ทั้งนี้เพื่อเป็นการช่วยลดภาระค่าใช้จ่ายในการขนส่งให้กับผู้ค้าปุ๋ยเคมีรายย่อย (ผู้ค้าปลีก)
แถบภาคกลาง ภาคอีสาน และภาคเหนือ
ที่ต้องเข้ามารับปุ๋ยเคมีเองเพื่อนำไปจำหน่ายให้กับเกษตรกรอีกต่อหนึ่งได้โดยไม่ต้องฟันฝ่าการจราจรที่ติดขัดในกรุงเทพมหานคร

สำหรับพื้นที่คลังสินค้าของบริษัทที่จังหวัดสมุทรปราการ ยังสามารถให้
บริการได้กับผู้ค้าปุ๋ยเคมีแถบภาคตะวันออกและภาคใต้
และเมื่อโครงการทางด่วนพิเศษสายบางพลี-สุขสวัสดิ์ซึ่งเปิดใช้แล้ว
สามารถเชื่อมต่อกับวงแหวนรอบนอก กรุงเทพมหานครด้านใต้และวงแหวนอุตสาหกรรม
ทำให้พื้นที่คลังสินค้าของบริษัทเป็นแหล่งทำเลที่มีการคมนาคมสะดวกยิ่งขึ้น (ดูรายละเอียด หัวข้อ
“กลยุทธ์ในการแข่งขัน” หน้าที่ 20 )
และเป็นที่น่าสนใจของผู้ใช้บริการได้หลากหลายรูปแบบยิ่งขึ้นนอกจากการรับฝากปุ๋ยเคมีอย่างเดียวจึงมีลูกค้ามาใช้บริการเช่าพื้นที่คลังสินค้าเพื่อเก็บสินค้าเพิ่มมากขึ้นอย่างเห็นได้ชัด

  4. เครื่องมือทางการเงิน

เครื่องมือทางการเงินที่สำคัญของบริษัทและบริษัทย่อยตามที่นิยามอยู่ในมาตรฐานการบัญชีฉบับที่ 107
“การแสดงรายการและการเปิดเผยข้อมูลสำหรับเครื่องมือทางการเงิน”
ประกอบด้วยเงินสดและรายการเทียบเท่าเงินสด เงินลงทุนชั่วคราว ลูกหนี้การค้า
เงินฝากธนาคารที่มีภาระค้ำประกัน เจ้าหนี้การค้าและเงินกู้ยืมระยะยาว
บริษัทและบริษัทย่อยมีความเสี่ยงที่เกี่ยวข้องกับเครื่องมือทางการเงินดังกล่าว
และมีนโยบายในการบริหารความเสี่ยงดังนี้

  ความเสี่ยงด้านการให้สินเชื่อ

บริษัทและบริษัทย่อยมีความเสี่ยงด้านการให้สินเชื่อที่เกี่ยวเนื่องกับลูกหนี้การค้า
ฝ่ายบริหารควบคุมความเสี่ยงนี้โดยการกำหนดให้มีนโยบายและวิธีการในการควบคุมสินเชื่อที่เหมาะสม
ดังนั้นบริษัทและบริษัทย่อยจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อ
นอกจากนี้
การให้สินเชื่อของบริษัทและบริษัทย่อยไม่มีการกระจุกตัวเนื่องจากบริษัทและบริษัทย่อยมีฐานของลูกค้าที่หลากหลายและมีอยู่จำนวนมากราย
จำนวนเงินสูงสุดที่บริษัทและบริษัทย่อยอาจต้องสูญเสียจากการให้สินเชื่อคือมูลค่าตามบัญชีของลูกหนี้การค้าที่แสดงอยู่ในงบแสดงฐานะการเงิน

  ความเสี่ยงจากอัตราดอกเบี้ย

บริษัทและบริษัทย่อยมีความเสี่ยงจากอัตราดอกเบี้ยที่สำคัญอันเกี่ยวเนื่องกับเงินฝากสถาบันการเงิน
เงินเบิกเกินบัญชี ลูกหนี้การค้า เงินกู้ยืมระยะสั้น เงินกู้ยืมระยะยาวและหุ้นกู้ระยะยาว
อย่างไรก็ตาม
เนื่องจากสินทรัพย์และหนี้สินทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาด
หรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน
ความเสี่ยงจากอัตราดอกเบี้ยของบริษัทและบริษัทย่อยจึงอยู่ในระดับต่ำ